**NK Croatia Sesvete** je bio hrvatski nogometni klub iz zagrebačke gradske četvrti Sesvete koji je ugašen zbog financijskih dugova 2012. Klupske su boje bile bijela i crvena.

Povijest
--------

Klub je osnovan 1957. pod imenom *NK Sljeme*, prema istoimenoj tvornici suhomesnatih proizvoda koja je bila sponzor kluba i u sklopu koje je bilo staro igralište i prve prostorije kluba. 
Do 1988. igrao je u različitim ligama pod ovim imenom, a te godine preuzima ime općine iz koje dolazi, pa tako mijenja ime u *NK Sesvete*. U sezoni 1996./97. klub je nosio ime sponzora - tvrtke alkoholnih pića *Badel*, koja je najveći proizvođač alkoholnih pića u Hrvatskoj, i koja je puno pažnje posvetila domaćem sportu pa je tako i najbolji hrvatski i među najboljim europskim rukometnim klubovima u tadašnje vrijeme (danas RK CO Zagreb), tada nosio njihovo ime. Sljedeće sezone vraća se ime *NK Sesvete*, a nakon jedne sezone dodan je predmetak *Croatia* i tada klub posljednji put mijenja ime i postaje *NK Croatia Sesvete*. 

### Dvije sezone u Prvoj HNL

Najveći klupski uspjeh ostvaren je u sezoni 2007./08. pod vodstvom trenera Zlatka Kranjčara, kada je u napetoj završnici prvenstva 2. HNL preteknut Hrvatski dragovoljac i ostvarena promocija u elitni klupski razred, Prvu hrvatsku nogometnu ligu. U novoj sezoni, klupski predsjednik Zvonimir Zubak doveo je novo trenersko ime u klub, poznatog srpskog stručnjaka Ljupka Petrovića, pred kojim je postavljen cilj ostanka u 1. ligi. Nakon u početku uspješnog mandata, u drugom dijelu sezone Croatia doživljava pad i ostaje na posljednjem mjestu 1. HNL. Nekoliko kola momčad je vodio Srećko Lušić, ujedno i obnašatelj funkcije sportskog direktora u klubu. Pred sam kraj sezone momčad je preuzeo Milan Đuričić, nekadašnji pomoćnik Ljupka Petrovića. Nakon razigravanja sa šestoplasiranom momčadi Druge HNL, Hrvatskim Dragovoljcem, Croatia je ukupnom pobjedom zadržala status prvoligaša i za sezonu 2009./10.. U svojoj drugoj prvoligaškoj sezoni (zaredom) Croatia je promijenila čak šest trenera i jesenski dio sezone odigrala vrlo loše zauzevši posljednje, 16. mjesto na ljestvici uz tek jednu pobjedu i četiri neodlučena rezultata u 17 utakmica. U drugi dio sezone momčad je ušla na čelu s Austrijancem Adolfom Pinterom, koji je dobio otkaz već nakon prvog proljetnog kola i 6:0 poraza od Dinama. Nakon toga, trenerski posao pripao je dotadašnjem sportskom direktoru Goranu Jerkoviću i odmah je ubilježena prva domaća pobjeda protiv Međimurja. Međutim, uz tek periodične bolje igre, te još samo 4 osvojena boda remijem protiv Osijeka i pobjedom protiv Intera, Croatia je zauzela posljednje, 16. mjesto na ljestvici, te je time, sukladno Pravilniku HNS-a, prešla u niži rang natjecanja, 2. HNL za sezonu 2010./11.

Stadion, problemi oko domaćinstva
---------------------------------

ŠRC Sesvete danas
*Glavni članak: Stadion ŠRC Sesvete*
Klub je smješten u sportskom kompleksu *Športsko-rekreacijski centar Sesvete* u kojem se, osim glavnog nogometnog travnjaka, gdje momčad igra svoje utakmice, nalazi i jedan pomoćni teren, teniski tereni, kuglana, gostionica te restoran. Dugo godina Croatia je svoje utakmice igrala upravo u spomenutom centru, dok 2007. godine Hrvatski nogometni savez, po preporuci UEFA-e, nije pooštrio uvjete licenciranja prvoligašima i drugoligašima. Neki od obveznih uvjeta za igranje u 1. HNL su sigurniji i udobniji stadioni, instaliranje rasvjete na glavnim terenima i terenima za treniranje, poboljšanje objekata za predstavnike medija. S obzirom da igralište Croatije nije odgovaralo tim propisima, klub je domaćinstvo morao tražiti drugdje odnosno prijaviti drugi stadion kao domaći. Tako je klub domaće utakmice u najslavnijoj sezoni igrao na stadionu Hrvatskog dragovoljca u Sigetu. U prvoligaškoj sezoni klub će do daljnjega igrati na stadionu Kamen-Ingrada u Velikoj, no u planu su proširenje postojećih i gradnja novih tribina, te postavljanje rasvjete, kako bi klub svoje domaće utakmice igrao pred svojim gledateljima, u svome gradu. Sesvetski klub trebao bi, zajedničkim snagama gradonačelnika Zagreba Milana Bandića i predsjednika kluba Zvonka Zubaka, dobiti stadion za 10.000 mjesta. Projekt za koji u tajnosti već nekoliko mjeseci intenzivno lobira Bandićev savjetnik i dopredsjednik Croatije Zdravko Čokić, vrijedan je 50 milijuna kuna. *Zubak i Grad dat će po 25 milijuna kuna. 5.000 mjesta bit će natkriveno, a gradit će se svlačionice, prostorije za suce i doping-kontrole. Croatia je u 1. ligi, a nema svlačionice niti stadion ispunjava sve uvjete* - rekao je jedan izvor.. No, klub je domaće utakmice od 6. kola ipak igrao u glavnome gradu. Naime, nakon što je stadion NK Zagreba dobio licencu za odigravanje utakmica T-Com Prve HNL, NK Zagreb prihvatio je zamolbu NK Croatije Sesvete da svoje prvenstvene utakmice kao domaćin igra na stadionu u Kranjčevićevoj kada je to moguće prema utvrđenom rasporedu prvog dijela prvenstva. Isto se nastavilo i u sljedećoj sezoni, a od sezone 2010./2011. svoje domaće utakmice u Drugoj HNL klub igra na matičnom stadionu, ŠRC-u Sesvete.

Skandal oko namještanja utakmica 2010.
--------------------------------------

U lipnju 2010. godine hrvatska je policija u akciji "Offside" počela provoditi istragu oko navodnog namještanja utakmica u Prvoj HNL. Uhićeno je 20 osoba, od čega su devetorica bili igrači Croatije: Miljenko Bošnjak, Goran Jerković, Saša Mus, Ante Pokrajčić, Mario Čižmek, Marko Guja, Ivan Banović i Dario Šušak. Policija je također navela da je 7 od posljednjih 8 utakmica kluba u sezoni 2009./2010. bilo namješteno. Igrači su dobivali svote u iznosu do 40 000 eura. U nekim slučajevima, igrači su uplaćivali "sigurne" oklade na svoje utakmice.

Klupska uprava
--------------

Ligaški i kup-rezultati
-----------------------

| Sezona | Liga | Plasman | Bodova | Odigrano | Pobjeda | Neriješenih | Poraza | Zabijeno | Primljeno | Kup-plasman |
| --- | --- | --- | --- | --- | --- | --- | --- | --- | --- | --- |
| 1994./1995. | Druga hrvatska nogometna liga - Zapad | **3.** | **69** | 36 | 20 | 9 | 7 | 77 | 38 | bez ulaska |
| 1995./1996. | Druga hrvatska nogometna liga - Zapad | **12.** | **40** | 34 | 12 | 4 | 18 | 46 | 64 | bez ulaska |
| 1996./1997. | Druga hrvatska nogometna liga - Središte | **2.** | **60** | 30 | 19 | 3 | 8 | 53 | 32 | bez ulaska |
| 1997./1998. | Druga hrvatska nogometna liga - Središte | **5.** | **66** | 32 | 20 | 6 | 6 | 66 | 28 | četvrtfinale |
| 1998./1999. | Druga hrvatska nogometna liga | **12.** | **48** | 36 | 14 | 6 | 16 | 52 | 56 | bez ulaska |
| 1999./2000. | Druga hrvatska nogometna liga | **12.** | **34** | 32 | 9 | 7 | 16 | 38 | 48 | bez ulaska |
| 2000./2001. | Druga hrvatska nogometna liga | **3.** | **65** | 34 | 20 | 5 | 9 | 61 | 33 | pretkolo |
| 2001./2002. | Druga hrvatska nogometna liga - Zapad-Jug | **7.** | **45** | 30 | 13 | 6 | 11 | 33 | 29 | 1/16 finala |
| 2002./2003. | Druga hrvatska nogometna liga - Zapad-Jug | **4.** | **44** | 32 | 12 | 8 | 12 | 43 | 52 | 1/16 finala |
| 2003./2004. | Druga hrvatska nogometna liga - Jug | **9.** | **41** | 32 | 11 | 8 | 13 | 40 | 47 | **1/8 finala** |
| 2004./2005. | Druga hrvatska nogometna liga - Jug | **9.** | **38** | 32 | 10 | 8 | 14 | 41 | 47 | bez ulaska |
| 2005./2006. | Druga hrvatska nogometna liga - Jug | **2.** | **59** | 32 | 18 | 5 | 9 | 61 | 42 | bez ulaska |
| 2006./2007. | Druga hrvatska nogometna liga | **3.** | **59** | 30 | 18 | 5 | 7 | 67 | 38 | 1/16 finala |
| 2007./2008. | *Druga hrvatska nogometna liga* | **1.** | **66** | 30 | 20 | 6 | 4 | 67 | 25 | **1/8 finala** |
| 2008./2009. | **Prva hrvatska nogometna liga** | **12.** | **25** (-1) | 33 | 6 | 8 | 19 | 31 | 66 | bez ulaska |
| 2009./2010. | **Prva hrvatska nogometna liga** | **16.** | **14** | 30 | 3 | 5 | 22 | 30 | 81 | 1/16 finala |
| 2010./2011. | Druga hrvatska nogometna liga | **11.** | **40** | 30 | 12 | 4 | 14 | 37 | 41 | bez ulaska |
| 2011./2012. | Druga hrvatska nogometna liga | **15.** | **16** | 28 | 4 | 4 | 12 | 23 | 52 | bez ulaska |

Poznati igrači
--------------

* HRV Jasmin Agić (2008.-2010.)
* SLO Boštjan Cesar (2001.)
* HRV Jerko Leko (1999.-2000.)
* HRV Vladimir Petrović (2006.-2009.)
* HRV Renato Pilipović (2005.-2010.)
* HRV Kristijan Polovanec (1998.-1999.; 2004.-2005.; 2008.-2009.)
* HRV  ALB Zedi Ramadani (2008.-2009.)
* HRV Ante Tomić (2000.)
* HRV Dario Zahora (2000.-2001.)
* BIH Jasmin Bogdanović (2011.-2012)
* KAM Franck Ohandza (2014.-2015)
* HRV Josip Juranović (2011.)

Poznati treneri
---------------

* SRB Ljubomir "Ljupko" Petrović
* SRB Milan Đuričić
* HRV Srećko Lušić
* HRV Zlatko Kranjčar

Izvori
------

1. ↑  „HNS - Uvod i ciljevi u postupak licenciranja 2008-09". Pristupljeno 2007-11-15. [*mrtav link*]
2. ↑  „Umjesto škola, Bandić gradi još jedan stadion". Arhivirano iz originala na datum 2015-12-08. Pristupljeno 2008-07-03.
3. ↑  „Croatia Sesvete igrat će na stadionu NK Zagreb". Pristupljeno 2008-08-26.
4. ↑  „Objavljena lista namještenih utakmica Prve HNL - Sarajevo-x.com". Arhivirano iz originala na datum 2010-06-12. Pristupljeno 2010-06-09.
5. ↑  „Offside: Za 8 utakmica HNL-a dokazano je namještanje - Jutarnji.hr". Arhivirano iz originala na datum 2011-01-12. Pristupljeno 2010-06-09.

Vanjske poveznice
-----------------

* uefa.com profil
* Sportnet.hr profil Arhivirano 2008-12-16 na Wayback Machine-u